Бавно готвено глиганско с полента ♥ slow cooked wild boar with polenta
### Тези дни успях да стигна и до гледане на телевизия и по-точно до [24kitchen.](https://www.24kitchen.bg/) Още по-точно попаднах на [Джейми](https://www.jamieoliver.com/) и Дженаро в Тоскана, където двамцата приготвяха традиционни ястия на фона на пасторални пейзажи, червено вино и приятна компания.


### Бях очарована и още на следващия ден набавих необходимите продукти за да приготвя cinghiale, тоест глиганско и още по-точно бавно готвено глиганско с полента. На италиански звучи значително по-добре от глиганско с качамак, хахх!


### Та така. Нали е и ловен сезон, демек месото е подсигурено, нещата се случват доста лесно, особено ако човек разполага с [уред за бавно готвене](http://slowcooker.bg/crock-pot.html)! При моя график подобни рецепти са добре дошли! Отделям няколко минути сутрин, а вечер, когато се прибирам от работа, вечерята е вече готова.


### 


### **Необходими продукти:**


### *за 4-6 порции*


### около 1 кг. глиганско месо, за предпочитане от бут


### 10 - 15 зърна хвойна, леко счукани


### 1/4 ч.л. семена фенел


### 3-4 с.л. зехтин


### 2 глави лук, нарязани на полумесеци


### 3-4 моркова, нарязани грубо на шайби


### 1 глава фенел, нарязан  грубо


### 2-3 стръка селъри, грубо нарязани


### 3-4 скилидки чесън, ситно нарязани


### 1 чаша червено вино


### 1/3 чаша доматено пюре


### 1-2 бр. звездовиден анасон


### 2-3 свежи дафинови листа


### 1 стрък градински чай, цял


### сол на вкус


### **За полентата:**


### 1 чаша царевичен грис (полента)


### сол


### бучка масло


[![Бавно готвено глиганско с полента](https://culinarywithme.com/wp-content/uploads/2018/11/wild-boar_1_web.jpg)](https://culinarywithme.com/wp-content/uploads/2018/11/wild-boar_1_web.jpg)
### **Начин на приготвяне:**


### Почистете месото от жили, ципи и мазнини. Втрийте хвойната и семената фенел в месото и оставете ароматите да попият. В моя случай 1 час.


### В тиган загрейте зехтина на средно висока температура и запечатайте месото от всички страни, до златист загар. Прехвърлете месото в уред за бавно готвене или голям огнеупорен съд.


### В същата мазнина добавете лука, морковите, фенела, селърито и чесъна. Задушете за 2-3 минути и добавете червеното вино. Оставете на котлона за 1-2 минути за да се изпари алкохола.


### Прехвърлете винено-зеленчуковата смес към месото и добавете доматеното пюре, анасона, дафиновия лист и градинския чай. Овкусете със сол и долейте вода, колкото да покрие месото.


### В случай че ползвате уред за бавно готвене, похлупете и включете на slow за 7-10 часа.


### В случай че ще ползвате фурна, покрийте с домакинско фолио и гответе за 5-6 часа, на 180С.


### Когато ястието е готово, извадете месото и накъсайте на конци. Върнете към зеленчуците и разбъркайте.


### За да приготвите полентата... Изсипете в тенджера 5 чаши студена вода и добавете царевичния грис на струя и при непрекъснато бъркане. Загрейте сместа на средно висока температура до завиране, след което намалете и разбърквайте от време на време с дървена лъжица. Полентата трябва да къкри около 30-40 минути до сгъстяване, а ако искате да ускорите процеса трябва да я накиснете предварително във вода за няколко часа. Полентата е готова, когато е достатъчно гладка, гъста и без бучки, но същевременно се отделя "мазно" от стените на тенджерата. Финално овкусете със сол, добаете бучката масло и разбъркайте.


### Поднесете месото върху канапе от полента с малко от соса. Поръсете със ситно нарязани листа целина и фенел. Червеното вино и добрата компания са препоръчителни! ;)




---


### *Ако публикацията ви е харесала, не забравяйте да се абонирайте за новите статии в блога [тук](http://eepurl.com/cguvfd) или следете страничката във [facebook](https://www.facebook.com/culinarywithme/).*


### *За видео рецепти, може да се абонирате в [youtube канала на culinary with me](https://www.youtube.com/channel/uc1xpj1ve-zsonp1ch_zbwsa).*

